Myeni kry wéér uitstel in hof | Maroela Media
Die stryd om Dudu Myeni, die Suid-Afrikaanse Lugdiens (SAL) se voormalige raadsvoorsitter, tot misdadige direkteur te laat verklaar, het vandag wéér 'n terugslag gehad nadat nóg 'n uitstel in die hof aan Myeni toegestaan is.
Dit is gedoen om Myeni kans te gee om nuwe hofstukke by die hooggeregshof in Pretoria in te dien.
Die burgerregtegroep Outa en die Vlieëniersvereniging van die Suid-Afrikaanse Lugdiens (Saapa) het die aansoek al in Maart 2017 ingedien.
Volgens Outa het die SAL onder Myeni se voorsitterskap nagenoeg R16 miljard verloor.
Die verhoor was vir 7 Oktober geskeduleer, maar is twee keer uitgestel nadat Myeni nie opgedaag het nie. Sy het aanvanklik aan die hof gesê dat sy nie geld het om van KwaZulu-Natal na Pretoria te reis nie.
Die ander vertragings is veroorsaak deur die onttrekking van twee regspanne wat vantevore vir Myeni opgetree het. Haar voorlaaste regspan het twee weke voor die Oktober-datum onttrek.
Verlede week het Myeni se nuwe regsverteenwoordiger, adv. Nqabayethu Buthelezi, die hof verseker dat hy Myeni regdeur die verhoor sal verteenwoordig.
Regter Ronel Tolmay het die saak tot 25 November uitgestel. Die verhoordatum is vir Januarie aanstaande jaar vasgemaak.
Dudu Myeni hof Saapa SAL
Sy het goed by haar baas geleer hoe skelm kaders hofsake kan bly uitstel.
Haar bedmaat het haar geleer hoe om die hofsaak vir ewig te rek.
Is daar nie iets soos minagting vd hof nie of is dit net vir sommige mense ,verder wil ek weet as jy die eerste keer nie opdaag nie word daar dan nie n lasbrief vir jou in hegtenisname uitgereik nie?
Dis darem maar lekker as jy pelle op die regte plekke het. Ek glo nie ons arme gepeupel so met sulke stories in die hof kon wegkom nie.
Een van DIE mees onaantasbare arrogante ZUMAIKIES! Geen verandwoordbaarheid vir haar blatante onbekwame plundertog nie.